ΓΡΑΠΤΗ ΕΡΩΤΗΣΗ E-1003/99

υποβολή: Ian White (PSE) προς την Επιτροπή

(20 Απριλίου 1999)

Θέμα: Περιφερειακά αεροδρόμια

Η ΕΕ είναι αφιερωμένη στην ιδέα της περιφερειακότητας. Κλειδί για την ανάπτυξη των περιφερειών της ΕΕ είναι η ανάγκη για συνδέσεις εναερίων μεταφορών που θα είναι διαθέσιμες μεταξύ περιφερειακών αεροδρομίων και μεγάλων κέντρων (όπως η Φραγκφούρτη). Τα περιφερειακά αεροδρόμια δυσχεραίνονται στην απόκτηση βιώσιμων χρονοθυρίδων στα κέντρα αυτά αφού δεν υπάρχει εμπορικό κίνητρο για τις αρχές των κεντρικών αεροδρομίων ώστε να επιτρέπουν μικρότερα αεροπλάνα σε βάρος μεγαλυτέρων και περισσότερο επικερδών που το καθένα τους μεταφέρει πολυαριθμότερους επιβάτες. Αυτή είναι μια καθαρή σύγκρουση με την περιφερειακότητα και μπορεί να οδηγήσει σε συνεχή υποχρησιμοποίηση των περιφερειακών αερδρομίων, ενώ η πίεση ζήτησης στα μεγάλα αεροδρόμια θα γίνεται μεγαλύτερη.

Δεδομένης αυτής της σύγκρουσης, πώς σχεδιάζει η Επιτροπή να λύση το ζήτημα; Εν δυνάμει λύση θα ήταν η περιορισμένη αλλά υποχρεωτική απαίτηση για τα κεντρικά αεροδρόμια να χορηγούν βιώσιμες χρονοθυρίδες προς χρήση των περιφερειακών αεροδρομίων/αεροπορικών εταιρειών. Αυτή είναι η διαδικασία στην ηπειρωτική Βόρειο Αμερική όπου το αεροδρόμιο με τη μεγαλύτερη κίνηση, το O' Hare του Σικάγου, υποχρεώνεται να διαθέτει 20 % των χρονοθυρίδων του κατά τον τρόπο αυτό.

Κοινή απάντηση

του κ. Kinnock εξ ονόματος της Επιτροπής

στις γραπτές ερωτήσεις E-1000/99, E-1001/99, E-1002/99 και E-1003/99

(6 Μαΐου 1999)

Η Επιτροπή γνωρίζει ότι πολλοί αερομεταφορείς που εκτελούν δρομολόγια προς και από περιφερειακά αεροδρόμια, αντιμετωπίζουν ολοένα και μεγαλύτερες δυσκολίες για την εξασφάλιση κατάλληλων διαθέσιμων χρόνων χρήσεως σε κεντρικά (slots) αεροδρόμια που εμφανίζουν συμφόρηση.

Η Επιτροπή επεξεργάζεται πρόταση για την τροποποίηση του υφιστάμενου κανονισμού (ΕΟΚ) 95/93 του Συμβουλίου της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσεως (slots) στους κοινοτικούς αερολιμένες. Στο πλαίσιο αυτό, εξετάζονται οι δυνατότητες θέσπισης κατάλληλων μηχανισμών, ούτως ώστε να λαμβάνονται υπόψη οι ιδιαιτερότητες των περιφερειακών γραμμών.

Ο τρέχων κανονισμός προβλέπει την δυνατότητα δέσμευσης διαθέσιμων χρόνων χρήσεως σε ζωτικά δρομολόγια προς και από περιφερειακά αεροδρόμια όπου έχουν επιβληθεί υποχρεώσεις παροχής δημόσιας υπηρεσίας βάσει του κανονισμού ΕΟΚ αριθ. 2408/92 του Συμβουλίου της 23ης Ιουλίου 1992 για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών(1). Ως εκ τούτου τα κράτη μέλη δύνανται να δεσμεύουν διαθέσιμους χρόνους χρήσεως προκειμένου να εξασφαλίζεται η συνέχιση παροχής τέτοιων υπηρεσιών μεταξύ περιφερειακών και κεντρικών αερολιμένων. Η Επιτροπή εξετάζει το κατά πόσον οι εν λόγω διατάξεις θα έπρεπε να διατηρηθούν ως έχουν ή να ενισχυθούν.

σον αφορά την κατάσταση στην νοτιοδυτική Αγγλία και σε όλες τις άλλες κοινοτικές περιφέρειες, εναπόκειται στις αρμόδιες αρχές του συγκεκριμένου κράτους μέλους, και όχι στην Επιτροπή, να λάβουν τις τυχόν κατάλληλες αποφάσεις για την επιβολή υποχρεώσεων παροχής δημόσιας υπηρεσίας, σύμφωνα με τις οικείες περιφερειακές πολιτικές και πολιτικές μεταφορών, υπό τον όρο ότι οι εξεταζόμενες υποχρεώσεις πληρούν, για κάθε μία από τις γραμμές, τα διάφορα κριτήρια που καθορίζονται στον κανονισμό.

(1) ΕΕ L 240 της 24.8.1992.